Sultan Muhyiddin Mansur Shah

Sultan Muhyiddin Mansur Shah ibni Almarhum Sultan Rijaluddin Muhammad Shah (Jawi: ; mangkat tahun 1662) ialah Sultan Kedah ke-14. Baginda merupakan putera kepada Sultan Rijaluddin Muhammad Shah dan Che Puan Paduka Bonda Wan Fatimah. 

Pada 4 Oktober 1652, baginda telah dimasyhurkan sebagai Sultan Kedah selepas kemangkatan ayahanda baginda dan bersemayam di Kota Naga.

 Kehidupan 
Sultan Muhyiddin Mansur Shah merupakan putera sulung kepada Sultan Rijaluddin Muhammad Shah dan Che' Puan Paduka Bonda Wan Fatimah. Baginda juga mempunyai dua orang adinda, iaitu Tunku Pangeran dan Tunku Rahimah.

Baginda telah berkahwin dengan Wan Sarah yang diberi pangkat Paduka Bonda dan merupakan anak kepada Dato' Seri Paduka Maha Menteri. Baginda berdua dikurniakan dua orang anakanda, iaitu seorang putera bernama Tunku Dziaddin dan seorang puteri bernama Tunku Zamzam.

 Pemerintahan 
Setelah menaiki takhta, Sultan Muhyiddin Mansur Shah telah bermuafakat bersama jemaah menteri baginda untuk mengangkat adinda baginda, Tunku Pangeran sebagai Raja Muda manakala adinda ipar baginda, Tunku Muhammad Akib dilantik sebagai Raja Bendahara bergelar Tunku Seri Paduka Maharaja Sura.

Pada 6 April 1653, baginda telah bermuafakat bersama jemaah menteri baginda untuk membangunkan sebuah kota baharu yang bernama Kota Sena, yang kini terletak di Sena, Perlis. Pada 24 Februari 1655, baginda bersama kaum kerabat dan jemaah menteri telah berhijrah ke Kota Sena dan bersemayam di sana setelah kota itu siap dibina. Raja Muda Kedah, Tunku Pangeran telah diperintahkan untuk terus bersemayam di Kota Naga manakala Raja Bendahara, Tunku Muhammad Akib pula bersemayam di Kota Rentang.

Di bawah pemerintahan baginda juga Kedah masih menjadi negeri taklukan kerajaan Siam. Sekitar September 1660, baginda telah menghantar bunga mas dan bunga perak kepada Raja Siam.

 Hubungan dengan penjajah Barat 
Berbeza dengan ayahanda baginda Sultan Rijaluddin, Sultan Muhyiddin Mansur Shah tidak menjalinkan hubungan baik dengan Belanda dan tidak berasa gentar terhadap mereka. Setelah menaiki takhta, baginda telah menangkap lalu memenjarakan beberapa orang Belanda yang datang ke Kedah, termasuklah seorang Pesuruhjaya Belanda bernama Joan Truijtman. Baginda telah meminta wang kepada syarikat Belanda sebanyak 55,784 florins (wang Belanda) bagi tebusan orang Belanda yang ditawan itu.

Antara tahun 1654 hingga 1657, setelah dipujuk oleh orang Belanda, baginda telah membenarkan orang Belanda mendirikan gudang dan menjalankan perniagaan termasuklah membeli timah, emas dan gajah di Kedah.

Pada tahun 1658, sekumpulan orang Melayu Kedah telah menyerang sebuah kapal Belanda bernama "Hoorn" dan membunuh sembilan orang. Disebabkan kejadian ini, pada Mei 1659, orang Belanda mula mengepung kuala-kuala sungai di Kedah dengan kapal-kapal mereka sehingga menyebabkan urusan perniagaan di Kedah tergendala. Pada 22 Januari 1661, beberapa orang pegawai Belanda dengan dua buah kapal bernama "Cabo Jasques" dan "Arend" telah datang ke negeri Kedah bertujuan untuk menyelesaikan konflik di antara Sultan Kedah dengan orang Belanda. Namun, kehendak Belanda yang ingin berdamai itu tidak berhasil. Baginda Sultan tidak mengendahkan kedatangan mereka. Sebaliknya, baginda sibuk menjalankan perniagaan dengan Perak dan ingin menolong melepaskan Perak dari pengaruh kerajaan Aceh.

Sekitar September tahun 1661, kerajaan Kedah telah melindungi sekumpulan orang Melayu yang menyerang gudang Belanda di Pulau Junk Ceylon (kini Phuket) dan membunuh orang-orang Belanda yang berada di gudang itu.

 Kemangkatan 
Pada 4 Januari 1662 bersamaan 13 Jamadilawal 1072 Hijrah, Sultan Muhyiddin Mansur Shah telah mangkat akibat kegeringan dan dimakamkan di Langgar Kota Sena.

 Rujukan 

Muhyiddin Mansur Shah
Kategori:Kematian 1661